AARHUS: I ugevis har varmen bagt over Aarhus, Østjylland og resten af Danmark. Den ene vejrmelding efter den anden har lovet varme, varme og mere varme. Resultater er til at får øje på. Det ellers så grønne og frodige land ligger afsvedet og gulbrunt tilbage - tørstende efter vand.

Men nu kommer vandet. I hvert fald hvis det går, som meteorologerne forudser. DMI har udsendt varsel om farligt vejr over store dele af Danmark - heriblandt Aarhus og Østjylland.

DMI forventer mellem 25 og 35 mm regn på 30 min samt risiko for kraftig torden med vindstød over 15 m/s i tidsrummet mellem lørdag klokken 19 og frem til 01 i nat.

Når der falder så meget regn på en så tør jord, er der stor risiko for, at vandet løber af jorden i stedet for at synke ned i jorden, derfor opfordrer Frank Nielsen, vagtchef ved DMI, folk til at få tjekket, om der er fri adgang for vandet til kloaker.

Der er desuden varslet voldsom torden og vindstød. Lyn, kraftig vind og tørke er ikke nogen god kombination.

- Når jorden er så tør, er der stor risiko for, at der med lynene sker antændelse af naturen. Samtidig kan den kraftige vind give næring til de brande, der risikerer at opstå, forklarer Frank Nielsen.

Han opfordrer desuden folk til at lukke vinduerne og tage parasollen ind.

Varslet om farligt vejr gælder for hele Østjylland.